Воркута води началото си през 1930-те години, когато геологът Георги Чернов се натъква на въглищни залежи тук. През 1937 г. е започнат строежът на първия въглищен рудник до брега на река Воркута. По това време селището влиза в състава на Ненецкия автономен окръг. Историята на Воркута в известна степен е свързана и с най-големия ГУЛАГ в Европейска Русия – Воркутлаг, основан тук през 1932 г. и където през 1953 г. е кърваво потушено Воркутинското въстание. През лагера минават около 73 000 затворници, като голяма част от пенсионерите във Воркута днес са потомци на затворниците. През 1941 г. Воркута е свързан с останалия свят (селищата Котлас, Коноша и Инта) чрез жп линия, построена от затворниците. Статут на град получава през 1943 г. В края на 1970-те години градът вече има население от над 100 000 души. След разпадането на СССР населението му рязко спада. Близките села също се обезлюдяват.